stanford-oval/wikipedia huggingface dataset:
ทูลกระหม่อมหญิงอุบลรัตนราชกัญญา สิริวัฒนาพรรณวดี
พระประวัติ > การเสด็จนิวัตประเทศไทย

ขณะทูลกระหม่อมหญิงอุบลรัตนราชกัญญาประทับอยู่สหรัฐอเมริกานั้น พระมารดาและพระบรมวงศานุวงศ์ได้เสด็จมาเยี่ยมพระองค์บ้างเป็นบางปี และพระองค์ก็ได้เสด็จมาประเทศไทยเพื่อทรงเยี่ยมพระบิดาและพระมารดา ทั้งทรงร่วมงานพระราชพิธีต่าง ๆ พร้อมด้วยพระโอรส-ธิดา ดังนี้
การเสด็จนิวัตประเทศไทยครั้งที่ 1 เพื่อทรงร่วมงานพระพิธีอภิเษกสมรสของสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี กับนาวาอากาศเอกวีระยุทธ ดิษยะศริน ขณะยังมียศ เรืออากาศโท เมื่อ พ.ศ. 2525
การเสด็จนิวัตประเทศไทยครั้งที่ 2 เพื่อทรงร่วมงานพระราชพิธีเฉลิมพระชนมพรรษาครบ 5 รอบพระบาทสมเด็จพระมหาภูมิพลอดุลยเดชมหาราช บรมนาถบพิตร 5 ธันวาคม พ.ศ. 2530
การเสด็จนิวัตประเทศไทยครั้งที่ 3 เพื่อทรงร่วมงานพระราชพิธีเฉลิมพระชนมพรรษาครบ 5 รอบสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 12 สิงหาคม พ.ศ. 2535
การเสด็จนิวัตประเทศไทยครั้งที่ 4 เพื่อทรงร่วมงานพระราชพิธีทรงบำเพ็ญพระราชกุศลถวายพระบรมศพสมเด็จพระศรีนครินทราบรมราชชนนี เมื่อ พ.ศ. 2538
การเสด็จนิวัตประเทศไทยครั้งที่ 5 เพื่อทรงร่วมงานพระราชพิธีถวายพระเพลิงพระบรมศพสมเด็จพระศรีนครินทราบรมราชชนนี เมื่อ พ.ศ. 2539
การเสด็จนิวัตประเทศไทยครั้งที่ 6 เพื่อทรงร่วมงานพระราชพิธีเฉลิมพระชนมพรรษาครบ 6 รอบ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 5 ธันวาคม พ.ศ. 2542
เมื่อทรงหย่ากับปีเตอร์ แลด เจนเซน ในพ.ศ. 2541 ทูลกระหม่อมหญิงอุบลรัตนราชกัญญาได้เสด็จนิวัตประเทศไทยและประทับอยู่เป็นการถาวรเมื่อ พ.ศ. 2544
ภายหลังเสด็จนิวัติประเทศไทยเป็นการถาวร พระองค์ทรงปฏิบัติพระกรณียกิจนานัปการในด้านการรณรงค์ป้องกันและแก้ไขปัญหายาเสพติดจนเป็นที่ประจักษ์และยอมรับในระดับประเทศและนานาชาติ นอกจากนี้ยังทรงให้การช่วยเหลือราษฎรและให้โอกาส ผู้พิการ เยาวชน ตลอดจนประชาชนที่ได้รับผลกระทบจากภัยพิบัติต่าง ๆ โดยมีพระดำริให้จัดตั้งมูลนิธิต่าง ๆ ขึ้นในการช่วยเหลือและให้โอกาสประชาชน อีกทั้งยังทรงพระปรีชาสามารถในแสดงภาพยนตร์ตามบทพระนิพนธ์หลายเรื่อง เป็นต้นว่า หนึ่งใจ... เดียวกัน (พ.ศ. 2551), มายเบสต์บอดีการ์ด (พ.ศ. 2552) โดยนำรายได้ทั้งหมดในการจัดฉายภาพยนตร์ดังกล่าวทั้งในประเทศและต่างประเทศไปช่วยเหลือประชาชนและผู้ประสบภัยพิบัติต่าง ๆ ทั่วประเทศ และเป็นการประชาสัมพันธ์การท่องเที่ยวและอุตสาหกรรมภาพยนตร์ของไทยในระดับนานาชาติอีกด้วย
พระกรณียกิจ > ด้านสังคมสงเคราะห์

ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงปฏิบัติพระกรณียกิจด้านการช่วยเหลือราษฎรใน 3 จังหวัดชายแดนภาคใต้ที่ไม่สามารถใช้ชีวิตได้อย่างปกติสุข โดยทรงตั้งมูลนิธิชีวิตสดใสเป็นองค์การสาธารณกุศล
นอกจากนี้ ยังทรงตั้งมูลนิธิ Miracle of Life เพื่อช่วยเหลือราษฎรที่ประสบปัญหาต่าง ๆ เช่น ด้านการศึกษา ด้านสังคมสงเคราะห์ ด้านการช่วยเหลือ ด้านการศาสนา โดยได้เสด็จหรือทรงโปรดให้ผู้แทนพระองค์ไปดูความคืบหน้าของโครงการอยู่เป็นประจำ
พระกรณียกิจ > ด้านเทคโนโลยี

พระองค์ทรงเป็นเจ้าฟ้าสมัยใหม่ มีช่องทางสื่อสารกับประชาชนโดยตรง ผ่านแอปพลิเคชัน โซเชี่ยลมีเดีย ชื่อว่า อินสตาแกรม โดยทรงใช้พระนามแฝงว่า Nichax เพื่อโพสต์พระรูปส่วนพระองค์ในพระอิริยาบถต่างๆให้ประชาชนเข้าไปชื่นชม และพูดคุยจนเป็นที่ชื่นชมจากพสกนิกรว่า เป็นเจ้าฟ้าทันสมัย
พระกรณียกิจ > ด้านการรณรงค์การแก้ไขปัญหายาเสพติด

บทความหลัก: ทูบีนัมเบอร์วัน
ทูลกระหม่อมหญิงอุบลรัตน์ราชกัญญา สิริวัฒนาพรรณวดี มีพระดำริให้มีและทรงรับเป็นองค์ประธานโครงการ "TO BE NUMBER ONE" เพื่อรณรงค์ป้องกันและแก้ไขปัญหายาเสพติดในสถานศึกษาทั่วประเทศ และหน่วยงาน องค์กร ชุมชนต่าง ๆ ตามพระปณิธาน "ทุกคนเป็นหนึ่งได้โดยไม่พึ่งยาเสพติด" มุ่งหมายให้เยาชนใช้เวลาว่างมาร่วมกิจกรรมอันเปิดโอกาสให้กล้าคิด กล้าทำ กล้าแสดงออก นอกจากนี้ ยังมี "ศูนย์เพื่อนใจวัยรุ่น" ซึ่งให้คำปรึกษาและแก้ปัญหาต่าง ๆ ของเยาวชน เช่น ปัญหาครอบครัว และปัญหายาเสพติด มีสมาชิกเข้าร่วมโครงการทั้งเยาวชนและผู้ใหญ่มากถึง 31 ล้านคน หรือครึ่งประเทศ
นอกจากนี้ ยังทรงเปิดศูนย์เพื่อนใจวัยรุ่นทั่วประเทศ และเสด็จมาเยี่ยมชมกับพระราชทานรางวัลในการประกวดของชมรมทูบีนัมเบอร์วันและงานรวมพลคนทูบีครั้งใหญ่ที่จัดขึ้นเป็นประจำทุกปีด้วย
ต่อมา รัฐบาลสหรัฐแม็กซิโกได้กราบทูลเชิญทูลกระหม่อมหญิงอุบลรัตนราชกัญญา สิริวัฒนาพรรณวดี เพื่อทรงเป็นองค์ประธานในงานประชุมเยาวชนโลก (World Youth Conference) ประจำปี พ.ศ. 2553 ซึ่งจัดขึ้นที่ประเทศเม็กซิโก โดยเม็กซิโกให้ความสนใจโครงการทูบีนัมเบอร์วัน และให้การยกย่องว่า เป็นต้นแบบในการป้องกันเยาวชนติดยาเสพติดเป็นผลสำเร็จ และต่างชื่นชมในความเป็นผู้นำที่สร้างสรรค์ของทูลกระหม่อมหญิงอุบลรัตนราชกัญญา สิริวัฒนาพรรณวดี
พระกรณียกิจ > ด้านเด็กออทิสติก

ทูลกระหม่อมหญิงอุบลรัตน์ราชกัญญา สิริวัฒนาพรรณวดี ทรงเห็นว่าเด็กออทิสติกไม่ได้เรียนหนังสือ จนทำให้เป็นคนไม่ปกติ จึงทรงตั้งมูลนิธิคุณพุ่มขึ้นเมื่อ พ.ศ. 2548 ภายหลังจากที่คุณพุ่ม เจนเซ่น พระโอรสซึ่งเป็นโรคออทิซึมด้วยนั้น ได้เสียชีวิตลงเมื่อวันที่ 26 ธันวาคม พ.ศ. 2547 บางปียังพระราชทานเงินส่วนพระองค์ให้แก่เด็กออทิสติกนำไปใช้จ่ายเป็นทุนการศึกษาและเพื่อให้เด็กออทิสติกได้พัฒนาตนเอง
พระกรณียกิจ > ด้านการกีฬา

ทูลกระหม่อมหญิงอุบลรัตนราชกัญญา สิริวัฒนาพรรณวดี มีพระปรีชาในกีฬาเรือใบ และเคยทรงลงแข่งกับสมเด็จพระบรมชนกนาถเมื่อแปรพระราชฐานยังพระราชวังไกลกังวล อำเภอหัวหิน จังหวัดประจวบคีรีขันธ์ นอกจากนี้ ทรงเคยเข้าร่วมการแข่งขันเรือใบประเภทโอเค ในฐานะนักกีฬาทีมชาติ ที่งานกีฬาแหลมทองครั้งที่ 4 สนามศุภชลาศัย กรีฑาสถานแห่งชาติ วันที่ 16 ธันวาคม พ.ศ. 2510 และทรงทำคะแนนรวมได้เป็นที่ 1 เสมอด้วยพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรที่ทรงร่วมการแข่งขันเช่นกัน จึงได้รับพระราชทานเหรียญทองจากสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ร่วมกับพระบิดา
พระกรณียกิจ > ด้านการศึกษา

ทูลกระหม่อมหญิงอุบลรัตนราชกัญญา สิริวัฒนาพรรณวดี พระราชทานทุนการศึกษาให้กับเยาวชน ผ่านมูลนิธิ TO BE NUMBER ONE ผู้ได้รับทุนการศึกษา จะได้รับต่อเนื่องจนจบการศึกษาระดับปริญาตรี
ผลงานในวงการบันเทิง > ด้านการแสดงละคร

เมื่อปี พ.ศ. 2546 ทูลกระหม่อมหญิงอุบลรัตนราชกัญญา สิริวัฒนาพรรณวดี ได้ทรงละครสองเรื่องแรก คือ กษัตริยา และ มหาราชกู้แผ่นดิน ตามคำกราบทูลเชิญของบริษัทกันตนา ละครทั้งสองออกอากาศสถานีวิทยุโทรทัศน์กองทัพบกทุกวันจันทร์ถึงศุกร์ เวลา 19:30 นาฬิกา
ต่อมาในปี พ.ศ. 2549 ได้ทรงแสดงนำในละครเรื่อง อนันตาลัย ซึ่งทรงประพันธ์เค้าโครงเรื่องด้วยพระองค์เองโดยใช้พระนามแฝงว่า "พลอยแกมเพชร" ละครดังกล่าวออกอากาศทางสถานีโทรทัศน์ไอทีวี
ต่อมาในปี พ.ศ. 2559 พระองค์ได้ทรงร่วมแสดงในละครโทรทัศน์ทางสถานีวิทยุโทรทัศน์ไทยทีวีสีช่อง 3 คู่ขนานกับ ช่อง 3 HD ช่อง 33 เรื่อง ดาวหลงฟ้า ภูผาสีเงิน ทรงรับบทเป็น "อัมราภาชินี"
ผลงานในวงการบันเทิง > การออกรายการโทรทัศน์

ทูลกระหม่อมหญิงอุบลรัตนราชกัญญา สิริวัฒนาพรรณวดี ได้เสด็จมาทรงถ่ายรายการโทรทัศน์ที่เกี่ยวกับพระองค์เป็นประจำ ตามคำกราบทูลเชิญคณะบุคคลต่าง ๆ เพื่อออกเผยแพร่ทางโทรทัศน์ โดยเฉพาะรายการที่พระองค์ทรงออกรายการทางโทรทัศน์อยู่เป็นประจำเป็นรายการที่มีความรู้และสาระต่าง ๆ ที่ประชาชนได้รับชมอยู่จนถึงปัจจุบัน มีทั้งหมด 2 รายการ มีดังนี้
ทูบีนัมเบอร์วัน วาไรตี้ เมื่อ พ.ศ. 2550 จนถึงปัจจุบัน ส่งเสริมการใช้เวลาว่างให้เป็นประโยชน์เพื่อห่างไกลยาเสพติด ผลิตโดย โครงการทูบีนัมเบอร์วันและกรมสุขภาพจิต กระทรวงสาธารณสุข พระองค์จะออก ช่วง Talk to the Princess ตอบจดหมายจากผู้ชม จะออกอากาศทุกวันเสาร์ เวลา 20:30–21:30 นาฬิกา ทางสถานีวิทยุโทรทัศน์แห่งประเทศไทย
พรินเซสไดอารี (Princess Diary) เมื่อ พ.ศ. 2551 เกี่ยวกับสถานที่ท่องเที่ยวที่สำคัญของต่างประเทศ ปัจจุบัน เปลี่ยนรูปแบบใหม่เป็นการสัมภาษณ์ดารารับเชิญในห้องส่ง โดยเล่าประวัติและผลงานของดารารับเชิญ ออกอากาศทุกวันศุกร์ เวลา 23:05–24:00 นาฬิกา ทาง เอ็มคอตเอชดี
ผลงานในวงการบันเทิง > การแสดงภาพยนตร์

เมื่อ พ.ศ. 2551 ทูลกระหม่อมหญิงอุบลรัตนราชกัญญา สิริวัฒนาพรรณวดี ได้ทรงถ่ายภาพยนตร์เรื่อง หนึ่งใจเดียวกัน เป็นภาพยนตร์เรื่องแรกในพระองค์ จากบทพระนิพนธ์ เรื่องสั้นที่...ฉันคิด ทำรายได้ 50 ล้านบาท ต่อมา ยังทรงแสดงในภาพยนตร์เรื่อง มายเบสต์บอดีการ์ด และ พระนางจามเทวี ภาพยนตร์ทั้งสามได้เข้าฉายในงานเทศกาลหนังเมืองคานส์ โดยเสด็จมาทรงร่วมในพิธีเมื่อ พ.ศ. 2551, 2552 และ 2553
ใน พ.ศ. 2555 ทรงร่วมแสดงภาพยนตร์อีกสองเรื่อง คือ เรื่อง ว่ายน้ำข้ามทะเลดาว ร่วมกับ โทนี่ รากแก่น เทิดพระเกียรติยศพระบาทสมเด็จพระมหาภูมิพลอดุลยเดชมหาราช บรมนาถบพิตร ในวันพระราชสมภพ 5 ธันวาคม พ.ศ. 2555 เข้าฉายในวันที่ 1–23 ธันวาคม พ.ศ. 2555 และเรื่อง Together วันที่รัก ร่วมกับ สหรัถ สังคปรีชา และ ปิยธิดา มิตรธีรโรจน์ เข้าฉายวันที่ 20 ธันวาคม พ.ศ. 2555
ผลงานในวงการบันเทิง > ด้านการร้องเพลง

ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงมีผลงานเพลงหลายผลงานในสังกัดจีเอ็มเอ็ม แกรมมี่ เช่น เพลงประจำโครงการทูบีนัมเบอร์วัน เพลงประกอบภาพยนตร์เรื่อง หนึ่งใจ...เดียวกัน เพลงประกอบภาพยนตร์เรื่อง มาย เบส บอดี้การ์ด เพลง "ทางของฉัน" และเพลง "ผู้ชายคนนั้น" นอกจากนี้ ยังทรงได้รับเชิญเข้าร่วมร้องเพลง "ขวานไทยใจหนึ่งเดียว" เมื่อปี พ.ศ. 2547 ด้วย
ด้านการเมือง

ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงตอบรับเสนอชื่อเป็นนายกรัฐมนตรีของพรรคไทยรักษาชาติ ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 โดยพรรคได้เสนอพระนามต่อคณะกรรมการการเลือกตั้ง (กกต.) เมื่อวันที่ 8 กุมภาพันธ์ พ.ศ. 2562 แต่ต่อมา พระบาทสมเด็จพระวชิรเกล้าเจ้าอยู่หัว มีพระราชโองการ เรื่อง สถาบันพระมหากษัตริย์ตามรัฐธรรมนูญแห่งราชอาณาจักรไทย ความโดยสรุปว่า การนำพระบรมราชวงศ์ทุกพระองค์ แม้จะทรงกราบถวายบังคมลาออกจากฐานันดรศักดิ์ไปแล้ว มาเกี่ยวข้องกับระบบการเมือง ไม่ว่าจะโดยทางใดก็ตาม เป็นการกระทำที่ขัดต่อโบราณราชประเพณี ขนบธรรมเนียม และวัฒนธรรมของชาติ ถือเป็นการกระทำที่มิบังควรไม่เหมาะสมอย่างยิ่ง และในวันที่ 11 กุมภาพันธ์ พ.ศ. 2562 กกต. ประกาศรับรองบัญชีรายชื่อทั้ง 45 พรรค 69 รายชื่อ โดยไม่ปรากฏชื่อทูลกระหม่อมหญิงอุบลรัตนฯ เพราะยังถือว่าเป็นพระบรมวงศานุวงศ์ต้องอยู่เหนือการเมือง
องค์กรในพระอุปถัมภ์

ทูบีนัมเบอร์วัน
มูลนิธิอุบลรัตน ในพระบรมราชินูปถัมภ์
มูลนิธิชีวิตสดใส
โรงเรียนอนุบาลชีวิตสดใส
มูลนิธิคุณพุ่ม
มูลนิธิมิราเคิลออฟไลฟ์
สมาคมเจ็ตสกีแห่งประเทศไทย
โรงเรียนเพียงหลวง
สมาคมลูกกตัญญูแห่งชาติ
พระเกียรติยศ

| ธรรมเนียมพระยศของ ทูลกระหม่อมหญิงอุบลรัตนราชกัญญา สิริวัฒนาพรรณวดี |
| --- | --- |
ตราประจำพระองค์
ธงประจำพระองค์
การทูล: ใต้ฝ่าพระบาท
การแทนตน: ข้าพระพุทธเจ้า
การขานรับ: พ่ะย่ะค่ะ/เพคะ
ลำดับโปเจียม: 6
พระเกียรติยศ > ฐานันดรศักดิ์และพระอิสริยยศ

5 เมษายน พ.ศ. 2494 – 25 กรกฎาคม พ.ศ. 2515 : สมเด็จพระเจ้าลูกเธอ เจ้าฟ้าอุบลรัตนราชกัญญา สิริวัฒนาพรรณวดี
25 กรกฎาคม พ.ศ. 2515 – พ.ศ. 2541 : จูลี เจนเซน (ในสหรัฐ) ท่านผู้หญิงอุบลรัตนราชกัญญา สิริวัฒนาพรรณวดี เจนเซน (ในไทย)
พ.ศ. 2541–2544 : อุบลรัตน มหิดล (ในสหรัฐ) ทูลกระหม่อมหญิงอุบลรัตนราชกัญญา สิริวัฒนาพรรณวดี เจนเซน (ในไทย)
พ.ศ. 2544–ปัจจุบัน : ทูลกระหม่อมหญิงอุบลรัตนราชกัญญา สิริวัฒนาพรรณวดี
พระเกียรติยศ > เครื่องราชอิสริยาภรณ์ > เครื่องราชอิสริยาภรณ์ไทย

พ.ศ. 2504 –  เครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์ (ม.จ.ก.) (ฝ่ายใน)
พ.ศ. 2511 –  เครื่องราชอิสริยาภรณ์จุลจอมเกล้า ชั้นที่ 1 ปฐมจุลจอมเกล้า (ป.จ.) (ฝ่ายใน)
พ.ศ. 2548 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2539 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2553 –  เหรียญลูกเสือสดุดี ชั้นที่ 1
พ.ศ. 2495 –  เหรียญรัตนาภรณ์ รัชกาลที่ 9 ชั้นที่ 1 (ภ.ป.ร.1)
พ.ศ. 2562 –  เหรียญรัตนาภรณ์ รัชกาลที่ 10 ชั้นที่ ๑ (ว.ป.ร.๑)
พระเกียรติยศ > เครื่องราชอิสริยาภรณ์ > เครื่องราชอิสริยาภรณ์ต่างประเทศ

เนเธอร์แลนด์ :
พ.ศ. ไม่ปรากฏ -  เครื่องราชอิสริยาภรณ์ออเรนจ์-นัสเซา ชั้นที่ 1
พระเกียรติยศ > เครื่องอิสริยยศ

ครั้งที่ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงพระยศเป็นสมเด็จพระเจ้าลูกเธอ เจ้าฟ้าหญิงนั้น ทรงมีเครื่องอิสริยยศประจำพระองค์ที่ทรงรับพระราชทานจากพระบาทสมเด็จพระมหาภูมิพลอดุลยเดชมหาราช บรมนาถบพิตร เครื่องอิสริยยศเหล่านั้นประกอบด้วย
พระสุพรรณบัฎ พร้อมหีบทองคำลงยาราชาวดี ประดับตราพระปรมาภิไธยย่อ ภปร. ประดับเพชร
พานพระศรีทองคำลงยาราชาวดี พร้อมจอกทองคำลงยาราชาวดี ผอบทองคำลงยาราชาวดียอดปริกประดับเพชร ซองพลูทองคำขอบบนล่างประดับทับทิม และมีตลับภู่ประดับทับทิมกับเพชร ไม้ควักพระกรรณ ไม้แคะพระทนต์ และพระกรรบิดทองคำลงยาราชาวดีประดับทับทิม
หีบพระศรีทองคำลงยาราชาวดีประดับตราพระจุลมงกุฎ มีลูกหีบสามหีบ พร้อมพานรองลงยาราชาวดี
พระสุพรรณศรีทองคำลงยาราชาวดี
พระภิงคารทองคำลงยาราชาวดี พร้อมพานรองลงยาราชาวดี
ขันพระสุธารสทองคำลงยาราชาวดี ที่ขอบประดับทับทิม พร้อมพานรองลงยาราชาวดี กับจอกทองคำลงยาราชาวดี
ขันสรงพระพักตร์ทองคำลงยาราชาวดี พร้อมพานรองลงยาราชาวดีขอบประดับทับทิม กับคลุมปัก
ที่พระสุธารสชาทองคำสลักลาย ประกอบด้วย กาพระสุธารสชาทองคำสลักลาย ถ้วยพระสุธารสชาทำจากหยก มีถาดทองคำสลักลาย
กาพระสุธารสทองคำสลักลาย ทรงกระบอก พร้อมพานรอง ทองคำสลักลาย
พระเกียรติยศ > รางวัล

ทูลกระหม่อมหญิงอุบลรัตน์ราชกัญญา สิริวัฒนาพรรณวดี ทรงได้รับรางวัลดังต่อไปนี้
พ.ศ. 2546 องค์การอนามัยโลก ภาคพื้นเอเชียตะวันออกเฉียงใต้ ถวายรางวัล WHO/SEARO Award เนื่องจากพระกรณียกิจด้านการพัฒนางานสาธารณสุข โดยเฉพาะอย่างยิ่ง การรณรงค์ป้องกันแก้ไขปัญหายาเสพติด
พ.ศ. 2545 สภาสังคมสงเคราะห์แห่งประเทศไทย ในพระบรมราชูปถัมภ์ ถวายรางวัลมหิดลวรานุสรณ์
พ.ศ. 2555 กรมสุขภาพจิต ถวายรางวัลเมนทัลเฮลท์ปรินเซสอะวอร์ด (Mental Health Princess Award) เนื่องจากพระราชกรณียกิจด้านสุขภาพจิตและยาเสพติด
พ.ศ. 2556 สมาคมผู้สื่อข่าวบันเทิงแห่งประเทศไทย ถวายรางวัล "ตุ๊กตาทองเกียรติยศสูงสุดผู้อุทิศพระองค์เพื่ออุตสาหกรรมภาพยนตร์ไทย" เนื่องจากถือว่า ทรงส่งเสริมอุตสาหกรรมภาพยนตร์ไทย และเนื่องจากการที่ทรงแสดงภาพยนตร์
พ.ศ. 2556 สมาคมผู้สื่อข่าวบันเทิงแห่งประเทศไทย ถวายรางวัลรายการโทรทัศน์เกียรติยศเพื่อการพัฒนาเยาวชนไทยสำหรับรายการทูบีนัมเบอร์วันวาไรอิตี (To Be Number One Variety)
พ.ศ. 2565 สำนักงานคณะกรรมการป้องกันและปราบปรามยาเสพติด (ป.ป.ส.) ถวายโล่สดุดีพระเกียรติคุณด้านการป้องกันและแก้ไขปัญหายาเสพติด เนื่องในวันต่อต้านยาเสพติดโลก (26 มิถุนายน) ประจำปี พ.ศ. 2565
พระเกียรติยศ > ปริญญาดุษฎีบัณฑิตกิตติมศักดิ์

| ปริญญากิตติมศักดิ์ | สถาบัน | วันที่ |
| --- | --- | --- |
| ดุษฎีบัณฑิตกิตติมศักดิ์ สาขาสาธารณสุขศาสตร์ | มหาวิทยาลัยเกษตรศาสตร์ | 16 กรกฎาคม พ.ศ. 2546 |
| ศิลปศาสตรดุษฎีบัณฑิตกิตติมศักดิ์ สาขาการพัฒนาสังคม | มหาวิทยาลัยเชียงใหม่ | 28 มกราคม พ.ศ. 2547 |
| ศิลปศาสตรดุษฎีบัณฑิตกิตติมศักดิ์ สาขายุทธศาสตร์การพัฒนา | มหาวิทยาลัยราชภัฏเชียงใหม่ | 7 กรกฎาคม พ.ศ. 2547 |
| ดุษฎีบัณฑิตกิตติมศักดิ์ สาขายุทธศาสตร์การพัฒนา | มหาวิทยาลัยราชภัฏเพชรบูรณ์ | พ.ศ. 2547 |
| ดุษฎีบัณฑิตกิตติมศักดิ์ สาขายุทธศาสตร์การพัฒนา | มหาวิทยาลัยราชภัฏลำปาง | พ.ศ. 2547 |
| พยาบาลศาสตรดุษฏีบัณฑิตกิตติมศักดิ์ สาขาพยาบาลศาสตร์ | มหาวิทยาลัยขอนแก่น | 22 ธันวาคม พ.ศ. 2547 |
| ศึกษาศาสตรดุษฎีบัณฑิตกิตติมศักดิ์ สาขาการศึกษาพิเศษ | มหาวิทยาลัยเกษตรศาสตร์ | พ.ศ. 2548 |
| การศึกษาดุษฎีบัณฑิตกิตติมศักดิ์ สาขาวิชาจิตวิทยาการให้คำปรึกษา | มหาวิทยาลัยมหาสารคาม | พ.ศ. 2548 |
| ศิลปศาสตรดุษฎีบัณฑิตกิตติมศักดิ์ สาขาวิชาการบริหารและประเมินโครงการ | มหาวิทยาลัยนอร์ท-เชียงใหม่ | 18 มกราคม พ.ศ. 2549 |
| ปรัชญาดุษฎีบัณฑิตกิตติมศักดิ์ สาขาการพัฒนาสังคม | มหาวิทยาลัยราชภัฏสวนสุนันทา | พ.ศ. 2548 |
| ปริญญากิตติมศักดิ์ | วิทยาลัยป้องกันราชอาณาจักร | พ.ศ. 2549 |
| ดุษฎีบัณฑิตกิตติมศักดิ์ สาขาวิชานิเทศศาสตร์ | มหาวิทยาลัยวงษ์ชวลิตกุล | 16 ธันวาคม พ.ศ. 2549 |
| ศิลปศาสตรดุษฎีบัณฑิตกิตติมศักดิ์ ประเภททั่วไป | มหาวิทยาลัยศรีปทุม | 1 พฤศจิกายน พ.ศ. 2550 |
| ศิลปศาสตรดุษฎีบัณฑิตกิตติมศักดิ์ สาขาวิชาบริหารการศึกษา | วิทยาลัยเฉลิมกาญจนา จังหวัดศรีสะเกษ | พ.ศ. 2553 |
| รัฐประศาสนศาสตรดุษฎีบัณฑิตกิตติมศักดิ์ สาขาวิชาบริหารการศึกษา | มหาวิทยาลัยกรุงเทพธนบุรี | พ.ศ. 2553 |
| ปรัชญาดุษฎีบัณฑิตกิตติมศักดิ์ สาขาวิชาสังคมวิทยาและมานุษยวิทยา | มหาวิทยาลัยรามคำแหง | พ.ศ. 2554 |
| ศึกษาศาสตร์ดุษฎีบัณฑิตกิตติมศักดิ์ | มหาวิทยาลัยสุโขทัยธรรมาธิราช | 9 มีนาคม พ.ศ. 2555 |
| นิเทศศาสตรดุษฎีบัณฑิตกิตติมศักดิ์ สาขาการภาพยนตร์ | มหาวิทยาลัยราชภัฎสวนสุนันทา | 14 สิงหาคม พ.ศ. 2555 |
| สาธารณสุขศาสตรดุษฎีบัณฑิตกิตติมศักดิ์ สาขาวิชาสาธารณสุขศาสตร์ | มหาวิทยาลัยนเรศวร | 12 พฤศจิกายน พ.ศ. 2555 |
| สาธารณสุขศาสตรดุษฎีบัณฑิตกิตติมศักดิ์ สาขาวิชาการจัดการสุขภาพ | มหาวิทยาลัยราชภัฏราชนครินทร์ | 18 พฤษภาคม พ.ศ. 2556 |
| ศิลปศาสตรดุษฎีบัณฑิตกิตติมศักดิ์ สาขาวิชาการศึกษาและพัฒนาสังคม | มหาวิทยาลัยราชภัฏเชียงราย | 24 มิถุนายน พ.ศ. 2559 |
สิ่งอันเนื่องด้วยพระนาม > สถาบันการศึกษา

โรงเรียนเจ้าฟ้าอุบลรัตน์ จังหวัดเชียงใหม่
โรงเรียนอุบลรัตนราชกัญญาราชวิทยาลัย จังหวัดนครนายก
โรงเรียนอุบลรัตนราชกัญญาราชวิทยาลัย กรุงเทพมหานคร
โรงเรียนอุบลรัตนราชกัญญาราชวิทยาลัย นครปฐม
โรงเรียนอุบลรัตนราชกัญญาราชวิทยาลัย นครราชสีมา
โรงเรียนอุบลรัตนราชกัญญาราชวิทยาลัย พัทลุง
โรงเรียนอุบลรัตน์พิทยาคม
โรงเรียนอุบลรัตน์ จังหวัดนครราชสีมา
โรงเรียนสิริวัฒนาบริหารธุรกิจและพณิชยการ
โรงเรียนมูลนิธิวัดศรีอุบลรัตนาราม อำเภอเมืองอุบลราชธานี จังหวัดอุบลราชธานี
โรงเรียนเพียงหลวง 1 (บ้านท่าตอน) อำเภอแม่อาย จังหวัดเชียงใหม่
โรงเรียนเพียงหลวง 2 (บ้านสายโท12 ใต้) อำเภอบ้านกรวด จังหวัดบุรีรัมย์
โรงเรียนเพียงหลวง 3 (เหมืองแร่อีต่อง) อำเภอทองผาภูมิ จังหวัดกาญจนบุรี
โรงเรียนเพียงหลวง 4 (สุไหงมูโซ๊ะ) อำเภอละงู จังหวัดสตูล
โรงเรียนเพียงหลวง 5 (บ้านในหยาน) อำเภอพะโต๊ะ จังหวัดชุมพร
โรงเรียนเพียงหลวง 6 (บ้านมะม่วง) อำเภอบ่อไร่ จังหวัดตราด
โรงเรียนเพียงหลวง 7 (บ้านห้วยสะแตง) อำเภอทุ่งช้าง จังหวัดน่าน
โรงเรียนเพียงหลวง 8 (บ้านโคกกลาง) อำเภอกาบเชิง จังหวัดสุรินทร์
โรงเรียนเพียงหลวง 9 (นิคมชานุมานสงเคราะห์ ๒) อำเภอชานุมาน จังหวัดอำนาจเจริญ
โรงเรียนเพียงหลวง 10 (บ้านเทพนิมิต) อำเภอนาทม จังหวัดนครพนม
โรงเรียนเพียงหลวง 11 (บ้านสล่าเจียงตอง) อำเภอแม่สะเรียง จังหวัดแม่ฮ่องสอน
โรงเรียนเพียงหลวง 12 (บ้านท่าล้ง) อำเภอโขงเจียม จังหวัดอุบลราชธานี
โรงเรียนเพียงหลวง 13 (บ้านม่วงน้ำไพร) อำเภอสังคม จังหวัดหนองคาย
โรงเรียนเพียงหลวง 14 (บ้านไทยถาวรโคกแดงประสานมิตร) อำเภอภูสิงห์ จังหวัดศรีสะเกษ
โรงเรียนเพียงหลวง 15 (บ้านรังแตน) อำเภอกระบุรี จังหวัดระนอง
โรงเรียนเพียงหลวง 16 (บ้านร่มโพธิ์ไทย) อำเภอเทิง จังหวัดเชียงราย
โรงเรียนเพียงหลวง 17 (บ้านแส์ง) อำเภอตาพระยา จังหวัดสระแก้ว
โรงเรียนเพียงหลวง 18 (บ้านนาจาน) อำเภอปากชม จังหวัดเลย
สระว่ายน้ำอุบลรัตนราชกัญญา มหาวิทยาลัยแม่โจ้
อาคารอุบลรัตนราชกัญญา มหาวิทยาลัยเฉลิมกาญจนา
อาคารอุบลรัตนราชกัญญา มหาวิทยาลัยปทุมธานี
อาคารอุบลรัตนราชกัญญา โรงเรียนไฮเทค-เทคโนโลยี จังหวัดสระแก้ว
อาคารอุบลรัตนราชกัญญา โรงเรียนโปลิเทคนิคเชียงราย
อาคารอุบลรัตน์ โรงเรียนเซนต์โยเซฟ ท่าแร่ จังหวัดสกลนคร
สิ่งอันเนื่องด้วยพระนาม > การคมนาคม

เขื่อนอุบลรัตน์ หรือที่ชาวขอนแก่น เรียกว่า "เขื่อนพองหนีบ" สร้างปิดกั้น แม่น้ำพอง ที่อำเภออุบลรัตน์ จังหวัดขอนแก่น
อำเภออุบลรัตน์ จังหวัดขอนแก่น
สิ่งอันเนื่องด้วยพระนาม > ศาสนสถาน

วัดศรีอุบลรัตนาราม ตำบลในเมือง อำเภอเมือง จังหวัดอุบลราชธานี
อาคารปฏิบัติธรรม อุบลรัตนราชกัญญา สิริวัฒนาพรรณวดี วัดพรหมมหาจุฬามณี พรหมรังษี ตำบลดอนยออำเภอเมือง จังหวัดนครนายก
อาคารปฏิบัติธรรม อุบลรัตนราชกัญญา สิริวัฒนาพรรณวดี วัดป่าท่าพง จังหวัดสระบุรี
สิ่งอันเนื่องด้วยพระนาม > ศาสนวัตถุ

พระอุบลบันดาลประทานพร
พระพรหมอุบลบันดาลประทานพร
พระพุทธรัชมงคลอุบลบพิตร พระพุทธรูปประจำพระชนมวาร
พระพุทธไตรย์รัตนโลกนาถ พระพุทธรูปประจำพระองค์
สิ่งอันเนื่องด้วยพระนาม > สถานที่ท่องเที่ยว

ตลาดท่าปลาเขื่อนอุบลรัตน์ จังหวัดขอนแก่น
อาคารแสดงพันธุ์ปลาลุ่มแม่น้ำเจ้าพระยา อุบลรัตนราชกัญญา สิริวัฒนาพรรณวดี จังหวัดสุพรรณบุรี
อาคารพิพิธภัณฑ์ศรีอุบลรัตนาราม วัดศรีอุบลรัตนาราม ตำบลในเมือง อำเภอเมือง จังหวัดอุบลราชธานี
อาคารแสดงสินค้าโอท็อป ศูนย์การประชุม และแสดงสินค้านานาชาติอุบลรัตนราชกัญญา จังหวัดสุราษฎร์ธานี
สิ่งอันเนื่องด้วยพระนาม > สถานที่ราชการ

อาคารอุบลรัตนราชกัญญา สิริวัฒนาพรรณวดี สถานพินิจและคุ้มครองเด็กและเยาวชน อำเภอแม่ริม จังหวัดเชียงใหม่
อาคารอุบลรัตนราชกัญญา โรงพยาบาลสวนปรุง
ดูเพิ่ม

ราชสกุลวงศ์ในรัชกาลปัจจุบัน
ทูบีนัมเบอร์วัน
ไม่มีอะไรเกินฝัน - ทูบีนัมเบอร์วัน
หนึ่งใจ... เดียวกัน
ขวานไทยใจหนึ่งเดียว
อินดี จอห์นสัน

| อินดี จอห์นสัน |
| --- | --- |

เกิด: อินดี จอห์นสัน 20 กุมภาพันธ์ พ.ศ. 2541 (26 ปี) จังหวัดปทุมธานี ประเทศไทย
สัญชาติ:  ไทย
การศึกษา: มหาวิทยาลัยกรุงเทพ
อาชีพ: นางงาม นางแบบ
ส่วนสูง: 1.75 m (5 ft 9 in)
รางวัล: มิสแกรนด์ปทุมธานี​ 2020 (ชนะเลิศ) มิสแกรนด์ไทยแลนด์ 2020 (รองชนะเลิศอันดับ1) มิสแกรนด์ไทยแลนด์ 2021 (ได้รับการแต่งตั้ง) มิสแกรนด์อินเตอร์เนชันแนล 2021 (ไม่ผ่านเข้ารอบ)
อินดี จอห์นสัน ชื่อเล่น อินดี้ (เกิดวันที่ 20 กุมภาพันธ์ พ.ศ. 2541) เป็นนางงามและนางแบบลูกครึ่งไทย-แอฟริกัน ผู้ได้ตำแหน่งรองชนะเลิศอันดับที่ 1 ในการประกวดมิสแกรนด์ไทยแลนด์ 2020 และได้รับการแต่งตั้งให้เป็น มิสแกรนด์ไทยแลนด์ 2021
การประกวด > เดอะเฟซไทยแลนด์ ซีซัน 2

อินดีได้เข้าร่วมการแข่งขัน เดอะเฟซไทยแลนด์ ซีซัน 2 แต่ไม่ผ่านเข้ารอบ 15 คน
การประกวด > มิสแกรนด์ปทุมธานี 2020

ในปี พ.ศ. 2563 ค่ายบ้านนางงามขี้เมาได้ส่งอินดี้ในการประกวดมิสแกรนด์ปทุมธานี 2020 และเธอสามารถชนะการประกวด และเป็นผู้ได้รับตำแหน่งมิสแกรนด์ปทุมธานี 2020
การประกวด > มิสแกรนด์ไทยแลนด์ 2020

หลังจากได้รับตำแหน่งมิสแกรนด์ปทุมธานี 2020 อินดีได้เข้าร่วมการประกวดมิสแกรนด์ไทยแลนด์ 2020 และได้รับตำแหน่งรองชนะเลิศอันดับที่ 1
การประกวด > มิสแกรนด์ไทยแลนด์ 2021

เนื่องด้วยสถานการณ์โควิด-19 ทำให้ไม่สามารถจัดประกวดได้ อินดีจึงได้รับการแต่งตั้งจากกองประกวดให้เป็นมิสแกรนด์ไทยแลนด์คนที่ 9
การประกวด > มิสแกรนด์อินเตอร์เนชันแนล 2021

อินดี้ได้รับการแต่งตั้งให้เป็นตัวแทนประเทศไทย ในการประกวดมิสแกรนด์อินเตอร์เนชันแนล 2021 ในเดือนธันวาคม พ.ศ. 2564 โดยไม่ผ่านเข้ารอบ แต่ได้รับรางวัลพิเศษชุดราตรียอดเยี่ยม
รางวัลที่ได้รับ

| ปี | รางวัล | สาขา | เสนอชื่อเข้าชิง | ผล |
| --- | --- | --- | --- | --- |
| 2563 | ตาชั่งทอง | สาขาบุคคลสงเคราะห์ดีเด่นแห่งปี จากรางวัลเกียรติยศ | อินดี จอห์นสัน | ชนะ |
แหล่งข้อมูลอื่น

Miss Grand Thailand Official website
อินดี จอห์นสัน ที่อินสตาแกรม
อินดี จอห์นสัน ที่เฟซบุ๊ก
| ก่อนหน้า> รางวัลและความสำเร็จ | รางวัลและความสำเร็จ | อินดี จอห์นสัน> รางวัลและความสำเร็จ | รางวัลและความสำเร็จ | ถัดไป> รางวัลและความสำเร็จ |
| --- | --- | --- | --- | --- |
|  พัชรพร จันทรประดิษฐ์ |  |  มิสแกรนด์ไทยแลนด์  (ได้รับการแต่งตั้ง มิสแกรนด์ไทยแลนด์ 2021) |  |  อิงฟ้า วราหะ |
|  พีรชาดา ขุนรักษ์ |  |  รองอันดับ 1 มิสแกรนด์ไทยแลนด์  (2020) |  |  อมันดา อแมนด้า เจนเซ่น |
| หทัยทิพย์ เรืองอร่าม |  |  มิสแกรนด์ปทุมธานี  (2020) |  | วิชิดา น่วมสอน |
| ด ค กผู้ดำรงตำแหน่งมิสแกรนด์ไทยแลนด์ |
| --- | --- |
คริสต์ทศวรรษ 2010:  ญาดา เทพนม (2013)  ปรภัสสร วรสิรินดา (2014)  รัตติกร ขุนโสม (2015)  สุภาพร มะลิซ้อน (2016)  ปาเมลา ปาสิเนตตี (2017)  น้ำอ้อย ชนะพาล (2018)  อารยะ ศุภฤกษ์ (2019) 
คริสต์ทศวรรษ 2020:  พัชรพร จันทรประดิษฐ์ (2020)  อินดี จอห์นสัน (2021)  อิงฟ้า วราหะ (2022)  ทวีพร พริ้งจำรัส (2023)  มาลิน ชระอนันต์ (2024) 
 # ถูกถอดถอนออกจากตำแหน่ง  ‡ ดำรงตำแหน่งแทน 
| ด ค กตัวแทนผู้เข้าประกวดมิสแกรนด์อินเตอร์เนชันแนล 2021 |
| --- | --- |
  โลเรนา โรดรีกิส   อันเดรอา อากิเลรา   บิเบียนิ ดิอัซ อาร์โรโย   ยันเน ฟัน ดัม   อินดี จอห์นสัน   เหงียน ทุก ถวี่ เตียน 
 ตัวแทนผู้เข้าประกวดมิสแกรนด์อินเตอร์เนชันแนล 13 14 15 16 17 18 19 20 21 22 23 24
ปาเมลา ปาสิเนตตี

| ปาเมลา ปาสิเนตตี |
| --- | --- |

เกิด: ปาเมลา ปาสิเนตตี 17 กรกฎาคม พ.ศ. 2536 (31 ปี) ประเทศอิตาลี
สัญชาติ:  ไทย
ชื่ออื่น: แพม
การศึกษา: คณะบริหารธุรกิจ มหาวิทยาลัยอัสสัมชัญ
อาชีพ: นางงาม นักแสดง พิธีกร
ปีปฏิบัติงาน: 2560 - ปัจจุบัน
มีชื่อเสียงจาก: มิสแกรนด์กระบี่ 2017 มิสแกรนด์ไทยแลนด์ 2017
ส่วนสูง: 1.76 m (5 ft 9 1⁄2 in)
รางวัล: มิสแกรนด์กระบี่ 2017 (ชนะเลิศ) มิสแกรนด์ไทยแลนด์ 2017 (ชนะเลิศ) มิสแกรนด์อินเตอร์เนชันแนล 2017 (เข้ารอบ 10 คนสุดท้าย)
ปาเมลา ปาสิเนตตี (อังกฤษ: Pamela Pasinetti) ชื่อเล่น แพม (เกิดวันที่ 17 กรกฎาคม พ.ศ. 2536) เป็นนางงามและพิธีกรชาวไทยเชื้อสายอิตาลี ผู้ดำรงตำแหน่งมิสแกรนด์ไทยแลนด์ 2017 และเป็นตัวแทนประเทศไทยในการประกวดมิสแกรนด์อินเตอร์เนชันแนล 2017 ณ ประเทศเวียดนาม
ประวัติ

ปาเมลา ปาสิเนตตี (ชื่อเล่น : แพม) เป็นคนจังหวัดภูเก็ต บิดาเป็นชาวอิตาลีและมารดาเป็นชาวไทย เธอเกิดและเติบโตที่ประเทศอิตาลีจนถึงอายุ 7 ขวบ หลังจากนั้น เธอและครอบครัวได้ย้ายกลับมาอยู่ประเทศไทย เธอเป็นผู้ชนะมิสแกรนด์กระบี่ 2017 และมิสแกรนด์ไทยแลนด์ 2017 และปัจจุบันได้เซ็นสัญญาเป็นพิธีกรและนักแสดงกับช่อง 3 เอชดี
ประวัติ > การศึกษา

ระดับมัธยมศึกษา : โรงเรียนดาวรุ่งวิทยา ภูเก็ต
ระดับอุดมศึกษา : คณะบริหารธุรกิจ มหาวิทยาลัยอัสสัมชัญ
การประกวด > มิสแกรนด์กระบี่ 2017

แพมเข้าร่วมการประกวดมิสแกรนด์กระบี่ 2017 และเมื่อวันที่ 1 กุมภาพันธ์ พ.ศ. 2560 เธอสามารถคว้าชัยชนะในการประกวดมิสแกรนด์กระบี่ 2017 มาครองได้สำเร็จ และได้ตำแหน่งเป็นมิสแกรนด์กระบี่คนที่ 2 ของประเทศไทย
การประกวด > มิสแกรนด์ไทยแลนด์ 2017

แพมเป็นตัวแทนจังหวัดกระบี่ในการประกวดมิสแกรนด์ไทยแลนด์ 2017 โดยเธอสามารถผ่านเข้ารอบ 13 คนสุดท้าย ในการประกวดขวัญใจเชียงใหม่ และเข้ารอบ 8 คนสุดท้าย Best Voice และเมื่อวันที่ 8 กรกฎาคม พ.ศ. 2560 ในการประกวดรอบตัดสิน เธอสามารถคว้าตำแหน่งชนะเลิศมิสแกรนด์ไทยแลนด์ 2017 มาครองได้สำเร็จ และนับว่าเป็นมิสแกรนด์กระบี่คนแรกที่สามารถคว้าชัยชนะในการประกวดมิสแกรนด์ไทยแลนด์ และเป็นตัวแทนจากภาคใต้คนที่สามที่ชนะเลิศในการประกวด